Arctic Adventures er eitt stærsta ferðaþjónustufyrirtæki landsins . Aðsend mynd Freyja framtakssjóður slhf. hefur keypt 15,8% hlut í Arctic Adventures af núverandi hluthöfum félagsins . Þetta kemur fram í tilkynningu . Nýverið var sagt frá því að Arctic Adventures hygðist sameinast Into the Glacier ehf . Auk þess keypti félagið hlut í fjórum öðrum ferðaþjónustufyrirtækjum í eigu ITF 1 en í þeim hópi er félagið Lava Tunnel ehf. sem býður upp á ferðir inn í Raufarhólshelli . Stefnt er að því að skrá Arctic Adventures í Kauphöll innan tveggja ára . „ Við erum gríðarlega ánægð með að koma inn í hluthafahóp Arctic Adventures á þessum tímapunkti og spennt fyrir að vinna með öðrum hluthöfum og öflugu starfsfólki að áframhaldandi vexti félagsins , “ er haft eftir Margit Roberet , framkvæmdastjóra Freyju , í tilkynningunni . „ Stjórnendur og hluthafar Arctic Adventures fagna mjög aðkomu Freyju að félaginu . Í aðdraganda kaupanna fundum við að Freyja hefur trúa á þeirri langtímavegferð sem félagið er á , með stefnu á áframhaldandi stækkun hérlendis sem og þau tækifæri sem við höfum komið auga á erlendis . Rekstur félagsins hefur gengið vel þrátt fyrir verri ytri aðstæður , en sú rekstrarniðurstaða hefur náðst með öflugu starfsfólki og skýrri stefnu í sölu og markaðsmálum , “ segir Styrmir Þór Bragason , forstjóri Arctic Adventures . Arctic Adventures er eitt af stærstu ferðaþjónustufyrirtækjum landsins en velta félagsins á ársgrundvelli er um sjö milljarðar króna . Freyja er síðan átta milljarða framtakssjóður sem fjárfestir í óskráðum félögum með góða rekstrarsögu að því að fram kemur í tilkynningunni .